Π. Χρηστίδης: H χώρα θα πρέπει να πάει σε εκλογές, εάν δεν υπάρξει κοινή στάση ΣΥΡΙΖΑ-ΑΝΕΛ στο Σκοπιανό

Την άποψη πως η χώρα θα πρέπει να πάει σε εκλογές, εάν δεν υπάρξει κοινή στάση ΣΥΡΙΖΑ-ΑΝΕΛ στο θέμα της ονομασίας των Σκοπίων, εξέφρασε ο Παύλος Χρηστίδης.

Μιλώντας σήμερα στη τηλεόραση του ΣΚΑΪ, ο εκπρόσωπος Τύπου του ΠΑΣΟΚ δήλωσε χαρακτηριστικά πως “Αν δεν ψηφίσουν οι ΑΝΕΛ, η χώρα πρέπει να πάει σε εκλογές. Η χώρα έχει κυβέρνηση ΣΥΡΙΖΑ-ΑΝΕΛ. Δεν έχει όποτε την βολεύει κυβερνήτη ΣΥΡΙΖΑ και όποτε την ξεβολεύει κυβέρνηση ΣΥΡΙΖΑ-ΑΝΕΛ. Είναι μια και ενιαία η κυβέρνηση”.

Όσον αφορά τη στάση που θα κρατήσει το κόμμα του στη Βουλή, ο κ. Χρηστίδης τόνισε πως “θέλουμε πάταξη του αλυτρωτισμού, αλλαγές στο Σύνταγμα, όχι παραχάραξη στην ιστορία, ενιαία θέση και όχι σαλαμοποίηση της. Όταν έρθει στην Βουλή, εκεί θα τοποθετηθούμε, όταν πάρουμε πρόταση από την κυβέρνηση ενιαία”.

Στο τέλος, έκανε σφοδρή επίθεση στη Κυβέρνηση λέγοντας πως “είστε ψεύτες και αυτό είναι κάτι που οι Έλληνες δεν το ξεχνάνε. Είπατε ότι θα σκίσετε τα μνημόνια και τα υπογράφετε δυο – δυο. Τους λέγατε ότι θα τους δώσετε πίσω όλα τα λεφτά και τους τα παίρνετε όλα πίσω”.