Π. Χρηστίδης: Δεν ανησυχούμε για την πορεία του Κινήματος Αλλαγής, προχωράμε όλοι μαζί

“Δεν ανησυχούμε για την πορεία του Κινήματος Αλλαγής, προχωράμε όλοι μαζί, καθώς αυτό για το οποίο ανησυχούμε είναι πορεία της χώρας”, δήλωσε ο εκπρόσωπος Τύπου του ΠΑΣΟΚ, Παύλος Χρηστίδης, στον ραδιοφωνικό σταθμό του Αθηναϊκού – Μακεδονικού Πρακτορείου Ειδήσεων “Πρακτορείο 104,9 fm”, με αφορμή την έναρξη των εργασιών του ιδρυτικού συνεδρίου του νέου φορέα της Κεντροαριστεράς.

Στον απόηχο των συζητήσεων, που πυροδότησε η προ ημερών συνάντηση του επικεφαλής του Ποταμιού, Σταύρου Θεοδωράκη, με τον πρωθυπουργό Αλέξη Τσίπρα, στο Μέγαρο Μαξίμου, ο κ. Χρηστίδης, διευκρίνισε: “Δεν προσπαθώ να καλύψω κάτι, τα έχει πει ο Σταύρος Θεοδωράκης επανειλημμένα σε όλες τους τις συνεντεύξεις. Νομίζω θα ήθελε πολύ ο ΣΥΡΙΖΑ να δημιουργήσει αντιπερισπασμούς, όμως, στην πραγματικότητα όλοι προχωράμε μαζί, αυτό είναι σαφές, θα ακούσετε και τον Σταύρο Θεοδωράκη στην τοποθέτησή του στο Στάδιο Ειρήνης και Φιλίας, όπου φυσικά θα ακούσουμε και εκατοντάδες συνέδρους από όλη την Ελλάδα, οι οποίοι έρχονται να βάλουν την πρότασή τους για την αγωνία των συμπολιτών τους”.

“Αυτό που είναι για εμάς το σημαντικό”, συνέχισε ο εκπρόσωπος Τύπου του ΠΑΣΟΚ, “είναι ότι κάνουμε ένα πολύ μεγάλο συνέδριο, στο οποίο έρχονται χιλιάδες άνθρωποι, έρχονται από όλη την Ελλάδα, για να καταγράψουν λύσεις, που θα τις κάνουμε την πρόταση του Κινήματος Αλλαγής για το αύριο της πατρίδας μας”. “Ως μία προοδευτική δύναμη, η οποία έχει χαράξει πορεία τα τελευταία χρόνια, ερχόμαστε για να καταθέσουμε ένα πλαίσιο, το οποίο θα αποφασίσουν 4.500-5.000 σύνεδροι στο συνέδριο το οποίο διεξάγεται τις επόμενες δύο μέρες στο ΣΕΦ, με στόχο η πρότασή μας στη συνέχεια να πάει σε κάθε Έλληνα πολίτη, σε κάθε γωνιά της πατρίδας μας”, διευκρίνισε.

Κληθείς, εξάλλου, να σχολιάσει τις εξελίξεις στην υπόθεση Novartis ανέφερε: “Tα πολιτικά κόμματα δεν έχουν ρόλο σε αυτό, έχει η Δικαιοσύνη. Εμείς έχουμε προβεί ως κυβέρνηση τα προηγούμενα χρόνια σε θεσμικές αλλαγές, που ενισχύουν την αυτονομία της Δικαιοσύνης και τη λειτουργία της στα συγκεκριμένα ζητήματα”.

Σε ό,τι αφορά τις πρωτοβουλίες για την εξυγίανση του χώρου του ποδοσφαίρου παρατήρησε: “Υπάρχει ένα διαχρονικό ζήτημα στο κομμάτι του επαγγελματικού ποδοσφαίρου χρειάζεται κάθαρση, αυτό όμως δεν λύνεται με ημίμετρα. Έχει ξαναδιακοπεί το πρωτάθλημα και άλλες φορές, έχουν ανοίξει συζητήσεις κι άλλες φορές. Οι κυβερνήσεις του ΠΑΣΟΚ από το 2000 και μετά πήραν πολλές φορές πρωτοβουλία και πάντα υπήρχαν δομές, οι οποίες εμπόδιζαν τις πρωτοβουλίες αυτές. Εμείς θα είμαστε συμπαραστάτες σε μια ουσιαστική συζήτηση – έχουμε καταθέσει επανειλημμένα προτάσεις – δεν θέλουμε, όμως, ημίμετρα. Χρειάζεται στρατηγική και φυσικά να αναδείξουμε τα αντιπαραδείγματα, από τα οποία πρέπει να ξεκινήσει η Δικαιοσύνη να κάνει τη δουλειά της”.

Πηγή: ΑΠΕ-ΜΠΕ